**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 05.12.2018, ora 8.00 – 06.12.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 06.12.2018, ora 7.00**

**RÂURI**

Debitele au fost în general staţionare, exceptând râurile din bazinele hidrografice: Vișeu, Iza, Tur, Someșul Mare, Moldova, Bistrița şi cursul superior al Prutului, unde au fos în creştere ușoară datorita precipitațiilor lichide căzute în interval, cedării apei din stratul de zăpadă, evoluţiei formațiunilor de gheață și propagării.

Debitele se situează la valori cuprinse între 30-100% din mediile multianuale lunare, mai mari pe râurile din bazinele Suceava, Moldova, Trotuș, cursul mijlociu și inferior al Siretului şi mai mici pe râurile din bazinele hidrografice: Lăpuș, Someșul Mare, Crișul Negru, Crișul Alb, Bistra, Moravița, Nera, Bârlad, Jijia și pe unele râuri din bazinul Mureșului (Comlod, Feernic, Secaș, Ampoi, Râul Mare, Râul Galben), bazinul mijlociu și inferior al Oltului și bazinele superioare ale Argeșului și Ialomiței.

Formaţiunile de gheaţă existente s-au menținut fără modificări importante pe râurile din sudul și estul țării și au fost în diminuare și restrângere pe celelalte râuri.

Predomină podurile de gheață în bazinul superior și mijlociu al Oltului și sunt prezente pe Mureșul superior, Toplița, Gurghiu, Tazlău, Jijia, râurile din bazinul superior al Bistriţei, pe unii afluenţi mici ai Bârladului, pe Suceava, Trotușul superior, Milcov și Bârladul superior.

Curg sloiuri de gheață pe cursul inferior al Prutului și năboi (zăpadă îngheţată în albie) pe Răstolița și Siretul mijlociu.

Nivelurile pe râuri la staţiile hidrometrice se situează sub **COTELE DE ATENŢIE**..

Debitele vor fi în general staționare.

Formaţiunile de gheaţă vor fi în extindere și intensificare pe râurile din centrul și nordul țării unde vor predomina podurile de gheață și se vor menține fără modificări importante pe celelalte râuri.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 05 – 06.12.2018 a fost în scădere, având valoarea de 3200 m3/s, sub media multianuală a lunii decembrie (5200 m3/s).

În aval de Porţile de Fier debitele au fost în scădere pe sectorul Gruia – Calafat și în creștere pe sectorul Bechet – Tulcea.

Debitul la intrarea în ţară (secţiunea Baziaş) va fi în scădere (3000 m3/s).

În aval de Porţile de Fier debitele vor fi în scădere pe sectorul Gruia – Tr. Măgurele și în creștere pe sectorul Zimnicea – Tulcea.

**2.** **Situaţia meteorologică în intervalul 05.12.2018, ora 8.00 – 06.12.2018, ora 6.00**

**ÎN ŢARĂ**

Valorile termice diurne au fost mai scăzute decât mediile multianuale în Muntenia, Dobrogea, Moldova și estul Olteniei și în general în jurul acestora în rest, mai ridicate în Dealurile Olteniei. Cerul s-a degajat treptat în vest, nord-vest și parțial în centru, dar a fost mai mult noros în rest. S-au semnalat precipitații, cu precădere ziua, mixte în Muntenia, Moldova și Transilvania, pe arii restrânse predominant ploi în Dobrogea și izolat, doar sub formă de ploaie, în Oltenia, Banat și sudul Maramureșului. La munte au fost mai ales ninsori. S-a produs polei local în Muntenia și Moldova și izolat în Transilvania, iar pe arii restrânse, în sudul țării, a fost ceață. Vântul a suflat slab și moderat, cu intensificări temporare în nord-estul, sud-estul, sud-vestul țării, precum și pe crestele montane, cu rafale ce au depășit trecător 65...70 km/h. Stratul de zăpadă s-a menținut local în jumătatea de nord a Moldovei, măsurând -în platformele stațiilor meteo- până la 12 cm, în sudul și centrul Olteniei, până la 6 cm și pe suprafețe mici în sudul și sud-vestul Munteniei, până la 7 cm, dar și în zona montană înaltă, având până la 37 cm la Bâlea Lac. Temperaturile maxime s-au încadrat între 0 grade la Titu și 13 grade la Apa Neagră, iar la ora 06 se înregistrau -12 grade la Miercurea Ciuc și 2 grade la Constanța-Dig, Pătârlagele, Focșani, Tecuci, Băilești, Adjud, Urziceni, Brăila, Sulina, Oltenița și Zimnicea.

**Observații:** începând de ieri de la ora 06 au fost în vigoare 23 de mesaje de atenționare cod galben privind fenomene meteorologice periculoase imediate, 10 emise de către CNPM București pentru Muntenia, 5 emise de către SRPV Craiova, 3 emise de către SRPV Sibiu, câte două emise de către SRPV Bacău și Constanța și 1 emisă de către SRPV Timișoara.

**LA BUCUREŞTI**

Vremea s-a menținut rece. Cerul a fost noros, iar temporar în prima parte a intervalului s-au semnalat precipitații slabe. La început acestea au fost sub formă de ploaie, însă spre seară s-au transformat în lapoviță și apoi în ninsoare. Vântul a suflat în general slab. Temperatura maximă a fost de 1 grad la toate stațiile meteo, iar la ora 06 se înregistra 1 grad.

**3. Prognoza meteorologică în intervalul 06.12.2018, ora 8.00 – 07.12.2018, ora 8.00**

**ÎN ŢARĂ**

Vremea va fi rece, izolat geroasă noaptea în centrul și în nord-estul țării. Temperaturile maxime se vor încadra între -2 și 7 grade, iar cele minime între -13 și -3 grade, mai scăzute în estul Transilvaniei, până în jur de -16 grade. Cerul va fi mai mult senin în regiunile intracarpatice și în zonele mai înalte de relief, însă, pe parcursul nopții, se va înnora treptat în nord-vest. În restul teritoriului, local, va fi nebulozitate joasă și ceață. Vântul va sufla slab și moderat, cu unele intensificări în Dobrogea și pe crestele montane.

**LA BUCUREŞTI**

Vremea va fi rece, cu precădere pe parcursul nopții. Temperatura maximă va fi de 2...3 grade, iar cea minimă de -6...-4 grade. Cerul va avea înnorări și vor fi condiții de ceață, în special spre sfârșitul intervalului. Vântul va sufla slab până la moderat.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

Mass-media informează despre producerea, in seara zilei de 05.12.2018, unui incendiu la un depozit de materiale de construcţii situat pe Şoseaua Olteniţei din Bucuresti, şase autospeciale fiind trimise de catre ISU-BIF la faţa locului, pentru a stinge flăcările care au cuprins o suprafaţă de 200 de metri pătraţi. Nu au fost raportate victime. Vom reveni cu informații suplimentare.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA DE COMUNICARE**